Γαρίδες ταϊλανδέζικες, με πάστα κόκκινου κάρι
Θα χρειαστεί να κάνουμε μια περαντζάδα από μπαχαράδικα και καταστήματα με ασιατικά τρόφιμα αλλά αξίζει τον κόπο. Λίγο μπασμάτι πλάι στις γαρίδες και θα έχουμε ένα πιάτο που στ' αλήθεια ξεχειλίζει γεύσεις κι αρώματα.
30 ml ελαιόλαδο , 150 γρ. ξερό κρεμμύδι, ψιλοκομμένο , 1 σκελίδα σκόρδο, λιωμένη , 30 ml σος ψαριού (στο ράφι με τα έθνικ προϊόντα στα μεγάλα σούπερ μάρκετ και σε μαγαζιά με ασιατικά τρόφιμα) , 10 γρ. ζάχαρη καστανή, κρυσταλλική , 400-450 ml γάλα καρύδας, από κονσέρβα , 500 γρ. γαρίδες, καθαρισμένες από κελύφη, κεφάλια και το «εντεράκι» που διατρέχει κατά μήκος τον κορμό τους (φυλάσσουμε τα κελύφη και τα κεφάλια για άλλη χρήση, π.χ. για ζωμό) , 200 γρ. καρότα, κομμένα σε πολύ λεπτά μπαστουνάκια (ζιλιέν) , 2 πιπεριές Φλωρίνης, κομμένες σε πολύ λεπτά μπαστουνάκια (ζιλιέν)  , μερικά φυλλαράκια βασιλικού και κόλιανδρου, για το σερβίρισμα, 12 πιπερίτσες τσίλι, αποξηραμένες, μουλιασμένες σε 200 ml χλιαρό νερό μέχρι να μαλακώσουν, και μετά καθαρισμένες από τα κοτσάνια τους , 1 κουτ. σούπας σπόροι κόλιανδρου , 1 κουτ. σούπας κόκκοι μαύρο πιπέρι , 10 ml ελαιόλαδο , 120 γρ. ξερό κρεμμύδι, ψιλοκομμένο , 40 γρ. σκόρδο, πολύ ψιλοκομμένο , 60 γρ. φρέσκο τζίντζερ, καθαρισμένο και τριμμένο , 25 γρ. ρίζα γκαλανγκάλ, ψιλοκομμένη (ρίζωμα που μοιάζει με το τζίντζερ στη λεμονάτη και πικάντικη γεύση του. Γνωστό και ως χαβλιτζάνι, το βρίσκουμε σε μπαχαράδικα και καταστήματα με ασιατικά τρόφιμα – αν δεν βρούμε, βάζουμε  25 γρ. επιπλέον τζίντζερ) , 1 κουτ. σούπας πελτές ντομάτας  , 3 λεπτά κλωνάρια λέμονγκρας, ψιλοκομμένα (σε καλά μανάβικα και καταστήματα με έθνικ τρόφιμα) , τα κοτσάνια από 1/2 μάτσο κόλιανδρο , ξύσμα από 2 λάιμ  , 3 φύλλα καφίρ (είδος ασιατικού λάιμ με ιδιαίτερα έντονο και γλυκό άρωμα λεμονιού  – το βρίσκουμε συνήθως κατεψυγμένο, σε καταστήματα με ασιατικά τρόφιμα) , 5 γρ. έτοιμη πάστα γαρίδας (σε μεγάλα σούπερ μάρκετ)
Για να φτιάξουμε ταϊλανδέζικες γαρίδες με πάστα κόκκινου κάρι ξεκινάμε φτιάχνοντας την πάστα και στραγγίζουμε τις πιπερίτσες τσίλι και κρατάμε κατά μέρος το νερό  τους.Ζεσταίνουμε ένα μικρό αντικολλητικό τηγάνι και καβουρδίζουμε εκεί τους σπόρους κόλιανδρου και τους κόκκους πιπεριού για 3-4 λεπτά, σείοντας συχνά το τηγάνι, μέχρι να σκορπίσουν το άρωμά τους.Αποσύρουμε, τους αφήνουμε να κρυώσουν λίγο και τους κοπανίζουμε καλά στο γουδί μέχρι να γίνουν σκόνη.Στο ίδιο τηγάνι σοτάρουμε το κρεμμύδι και το σκόρδο στο ελαιόλαδο σε χαμηλή φωτιά για 3-4 λεπτά.Προσθέτουμε το τζίντζερ και το γκαλανγκάλ και σοτάρουμε για λίγα δευτερόλεπτα. Αποσύρουμε από τη φωτιά  και τα αφήνουμε να κρυώσουν.Τα αδειάζουμε στον κάδο του πολυκόφτη, προσθέτουμε όλα τα υπόλοιπα υλικά και χτυπάμε επίμονα, ρίχνοντας σταδιακά όσο από το νερό όπου μουλιάσαμε τις πιπερίτσες χρειάζεται ώστε να φτιάξουμε μια πάστα μέτρια πυκνή. Αφήνουμε στην άκρη.Σε ένα αντικολλητικό τηγάνι ζεσταίνουμε το ελαιόλαδο και σοτάρουμε το κρεμμύδι με το σκόρδο σε μέτρια φωτιά για 2 λεπτά.Προσθέτουμε την πάστα κόκκινου κάρι που ετοιμάσαμε και μαγειρεύουμε για 1 λεπτό, ανακατεύοντας συχνά.Προσθέτουμε τη σος ψαριού, τη ζάχαρη και το γάλα καρύδας, ανακατεύουμε και αφήνουμε να πάρουν μία  βράση. Χαμηλώνουμε τη φωτιά και σιγοβράζουμε για λίγα λεπτά, μέχρι να δέσει η σάλτσα.Προσθέτουμε τις γαρίδες, τα καρότα και τις πιπεριές και μαγειρεύουμε για 1-2 λεπτά ακόμη.Αποσύρουμε από τη φωτιά, προσθέτουμε τον βασιλικό και τον κόλιανδρο και σερβίρουμε.Συνοδεύουμε  τις γαρίδες με πάστα κόκκινου κάρι με αφράτο ρύζι μπασμάτι.
Γαρίδες,Πιπεριές